Leppävaaran pohjoispuolelle suunnitellaan tehokasta, toiminnallisesti monipuolista ja kaupunkikuvallisesti korkeatasoista keskustaa. Suunnittelualue sijaitsee radan pohjoispuolella Turuntien ja Lintuvaarantien risteysalueen molemmin puolin.Pohjois-Leppävaaran suunnittelun tavoitteena on laajentaa ja tasapainottaa radan eteläpuoleisen kaupallisesti ja kaupunkikuvallisesti merkittävän keskittymän vaikutusaluetta myös radan pohjoispuolelle.Alueen suunnittelijoiksi on varaushakemusten perusteella valittu Lemminkäinen Talo Oy, Skanska Talonrakennus Oy, Skanska CDF Oy ja Scandic Hotels Oy. Suunnittelualue on jaettu kahteen osaan A ja B. Valittujen toimijoiden edellytetään tekevän tiivistä yhteistyötä kaupunkikuvallisesti ja toiminnallisesti ehjän kokonaisuuden aikaansaamiseksi. Suunnitteluvaraukset ovat voimassa 30.9.2015 saakka.Alueelle A Lintuvaarantien länsipuolelle Lemminkäinen suunnittelee tiiviin, kaupunkimaisen asuinkorttelin suojaisan sisäpihan ympärille. Jalankulkuympäristö suunnitellaan huolitellun kaupunkimaiseksi ja katutasoon tutkitaan liiketiloja. Pysäköinti suunnitellaan maanalaiseksi tai kannen alle.Lintuvaarantien itäpuolella sijaitseva alue B jakautuu kolmen toimijan kesken. Skanska Talonrakennus, Skanska CDF ja Scandic Hotels suunnittelevat liike-, palvelu- ja hotellikorttelin. Kortteliin suunnitellaan liiketiloja kävelyalueiden varteen ja tutkitaan korkeatasoista, kaupunkimaista aukiota hotellin saattoliikenteelle. Hotellin lisäksi tutkitaan toimisto- tai asuintornin sijoittamista kortteliin. Suunnitelmassa toivotaan otettavan kantaa rajausta laajemman ympäristön suunnitteluun, muun muassa kauppakeskus Gallerian ympäristöön.Lisäksi suunnitelmissa tulee noudattaa myös muita yleisempiä periaatteita, jotka liittyvät muun muassa kaupunkikuvaan, palveluihin, liikenteeseen, pysäköintiin ja sujuvaan liikkumiseen.Tarkoituksena on, että Lintuvaarantieltä suunnitellaan pitkä pohjois-eteläsuuntainen näkymäakseli Selloon saakka, keskustan tornisommitelmaa täydennetään hallitusti, kävelykeskustaa laajennetaan ja Läkkitorilta suunnitellaan sujuva jalankulku Metropolian ja Omnian kampuksille ja urheilupuistoon.Tarkoituksena on parantaa myös Leppävaaran merkitystä liikenteen solmukohtana, mahdollistaa kaupungin palvelujen sijoittuminen alueelle, tehdä Turuntie katumaiseksi kaupunkibulevardiksi, sujuvoittaa kevyen liikenteen yhteyksiä ja suunnitella tehokas pysäköinti.Kaupunginhallituksen elinkeino- ja kilpailukykyjaosto käsittelee suunnitteluvarausten myöntämistä 8.9.Teknisen toimen johtaja Olavi Louko, p. 0500 607 754.Leppävaaran projektinjohtaja Mika Rantala, p. 046 877 2843Aluearkkitehti Lotta Kari-Pasonen, p. 046 877 3704Maankäyttöinsinööri Katja Hakala, p. 046 877 2956Varausalueen kartta löytyy esityslista-aineistosta.